ພວກຜູ້ເຄາະຮ້າຍ ທີ່ເສຍຊີວິດ ໃນການປະທ້ວງ ຢູ່ຢູເຄຣນ ຍັງລໍຖ້າ ຄວາມຍຸດຕິທຳຢູ່
​ເຖິງ​​ແມ່ນໄດ້ມີການ​ປ່ຽນ​ແປງ​ ໃນ​ລັດຖະບານ ແຕ່ກໍບໍ່​ມີ​ຜູ້​ໃດ ຖືກນຳມາ ຮັບຜິດຊອບ​ຕໍ່​ ການ​ເສຍ​ຊີວິດຂອງ​ຜູ້​ເຄາະ​ຮ້າຍ ​ແລະ ບັນດາ​ຄອບຄົວເຊື່ອວ່າ ຈະບໍ່ໄດ້ເຫັນຄວາມຍຸດຕິທຳ.
ໃນຂະນະດຽວກັນ ຊາວຢູເຄຣນ ພວມລະນຶກເຖິງ ວັນຄົບຮອບ ນຶ່ງປີ ນັບຕັ້ງແຕ່ໄດ້ມີການປະທ້ວງຕໍ່ຕ້ານລັດຖະບານ ໃນນະຄອນ ຫລວງ Kyiv ຊຶ່ງໄດ້ສິ້ນສຸດລົງ ດ້ວຍການປະທະກັນທີ່ເຮັດໃຫ້ມີ ຫຼາຍກວ່າ 100 ຄົນເສຍຊີວິດ ແລະ ໄດ້ສົ່ງຜົນໃຫ້ປະທານາທິບໍດີ Viktor Yanukovych ທີ່ດຳລົງຕຳແໜ່ງໃນເວລານັ້ນ ຫລົບໜີໄປ ຣັດເຊຍ ເຖິງແມ່ນວ່າມີການປ່ຽນແປງໃນລັດຖະບານ ບໍ່ມີຜູ້ໃດ ເລີຍຮັບຜິດຊອບຕໍ່ບັນດາຜູ້ທີ່ເສຍຊີວິດ ແລະ ບັນດາຄອບຄົວ ຂອງຜູ້ເຄາະຮ້າຍຈຳນວນນຶ່ງ ບໍ່ເຊື່ອໝັ້ນວ່າ ພວກເຂົາເຈົ້າຈະໄດ້ ເຫັນຄວາມຍຸດຕິທຳ ທ້າວ Roman Guryk ໄວ 19 ປີ ແມ່ນມີທ່າຂ້ອນຂ້າງຫົວດື້ ແຕ່ ລາວກໍມີຄວາມເປັນຫ່ວງເປັນໃຍ ຕໍ່ນ້ອງສາວສອງຄົນຂອງລາວ ຕໍ່ພວກໝູ່ຄູ່ຂອງລາວ ແລະອະນາຄົດຂອງຢູເຄຣນ ທີ່ີ່ຮ່ວມຢູ່ໃນ ຢູໂຣບ ໃນເວລາເພື່ອນຜູ້ບໍ່ຕິດອາວຸດ ໄດ້ຖືກຍິງໃນຂະນະທີ່ປະທ້ວງຕໍ່ຕ້ານລັດຖະບານເມື່ອປີກາຍນີ້ ຢູ່ນອກໂຮງແຮມຢູເຄຣນນັ້ນ ພໍ່ຂອງລາວ ຜູ້ມີຊື່ວ່າ Igor ເວົ້າວ່າ ທ້າວ Roman ໄດ້ຊ່ວຍຍົກຍ້າຍພວກທີ່ໄດ້ຮັບບາດເຈັບອອກໄປ ໃນຂະນະທີ່ ທ້າວ Roman ພະຍາຍາມທີ່ຈະຊ່ວຍເຫຼືອບັນດາພວກເດີນຂະບວນຕື່ມອີກ ລາວກໍໄດ້ຖືກຍິງລູກນຶ່ງຢູ່ທີ່ຫົວເຊັ່ນກັນ ຊຶ່ງເປັນຜູ້ເຄາະຮ້າຍຂອງພວກມືປືນທີ່ລຶກລັບ ຜູ້ກ່ຽວໄດ້ເພີ້ມຕື່ມໃສ່ຈຳນວນຜູ້ທີ່ເສຍຊີວິດ ທີ່ມີຫຼາຍກວ່າ 100 ຄົນ ໃນລະຫວ່າງການປະທະກັນກັບພວກຕຳຫລວດປາບຈະລາຈົນ ຄວາມຮຸນແຮງນີ້ ໄດ້ເຮັດໃຫ້ການປະທ້ວງ ຕໍ່ຕ້ານລັດຖະບານທີ່ນິຍົມ Moscow ເປັນເວລາ ຫລາຍໆເດືອນສິ້ນສຸດລົງ ແລະລັດຖະບານດັ່ງ ກ່າວກໍໄດ້ພັງທະລາຍລົງຢ່າງວ່ອງໄວ ຫຼັງຈາກທີ່ປະທານາທິບໍດີ ໄດ້ຫລົບໜີໄປຣັດເຊຍ ວັງ Kremlin ໄດ້ໃຊ້ຄວາມວຸ້ນວາຍນັ້ນ ເປັນເຫດຜົນໃນການຍຶດເອົາແຫຼມ Crimea ມາເປັນດິນແດນຂອງຕົນ ແລະ ສະໜັບສະໜຸນພວກ ແບ່ງແຍກດິນແດນນິຍົມຣັດເຊຍ ຢູ່ໃນພາກຕາເວັນອອກຂອງຢູເຄຣນ ບ່ອນທີ່ກຳລັງມີສູ້ລົບກັນ ກັບທະຫານຢູເຄຣນ ຊຶ່ງໄດ້ເຮັດໃຫ້ມີຜູ້ເສຍຊີວິດຫຼາຍພັນຄົນແລ້ວ